Peter Skaarup (DF), 2008-01-16:
Vi takker for ministerens bidrag til debatten.
Der var fornuftige ting og tiltag i det, ministeren fremførte som en del af debatten i dag, og jeg vil særlig hæfte mig ved den skærpede straf for besiddelse af ulovlige våben.
Det er et vigtigt initiativ, fordi det giver det signal til unge mennesker, at man ikke kommer langt med at gå med våben, og at der faktisk falder en straf.
Det, vi så godt kunne ønske os, er, som ministeren også var lidt inde på, at straffen falder mere prompte i sådan nogle sager, altså at der rent faktisk bliver tale om en form for straksafsoning, hvor der i samme øjeblik, man begår kriminaliteten, dvs. har en stor eller lille kniv med i byen, falder en straf, så man mærker, at det skal man ikke gøre, og at det har den konsekvens, som ministeren også talte om.
Her kunne jeg godt tænke mig, at vi langt mere effektivt fik kigget på den del af vores straffesystem.
Vi ved faktisk, at der går for lang tid hos både politiet og domstolene.
Når man skal prøve at finde løsninger, er det jo ikke forbudt at kigge på, hvad man gør i andre lande, ikke mindst når det gælder tiltag, der virker, og hvis vi kigger på Norge og specielt Oslo, er det en kæmpe succeshistorie med hensyn til det knivforbud, som man har i Norge, ikke mindst når det gælder Oslo, hvor der også var problemer med høj kriminalitet, hvor der blev brugt knive.
Men da man kombinerede forbuddet med effektiv visitation fra politiets side, skete der faktisk det, at antallet af knivstikkerier faldt med 31 pct. i hele landet, og ikke mindst i Oslo var faldet meget markant.
De første år kunne politiet finde 30 knive ved en enkelt aktion; nu sker det sjældent, at man støder på en kniv, men det sker dog, at man støder på knive og andre våben, der også kan bruges i forbindelse med overfald.
Det kan være økser, og det kan være skruetrækkere, altså spidse genstande, der kan være lige så anvendelige som knive.
fuldt ud.
Det, vi foreslår i Dansk Folkeparti, er at gennemføre det samme forbud i nattetimerne, altså mellem kl. 22.00 om aftenen og kl. 6.00 om morgenen.
Det er i de timer, overfaldene sker, og det var i det tidsrum, det forfærdelige knivdrab den 5. januar, som har været meget omdiskuteret, skete.
Hvis vi skal kigge på andre vigtige initiativer, er det f.eks., som jeg også nævnte før, visitationszonerne, som politiet gør brug af nogle steder.
Der ser ud til at komme flere steder, hvor man også vil bruge lignende initiativer.
Videoovervågning anvendes mange steder i dag, og det er også et vigtigt redskab, ikke mindst i forbindelse med efterforskningen, hvor det er værdifuldt for politiet og myndighederne i det hele taget at finde ud af, hvad der egentlig er foregået i forbindelse med det overfald eller det drab, som desværre er sket.
Når man taler med repræsentanter for politi og andre myndigheder, er det for mig at se noget, som kommunikationsmæssigt set er et utrolig vigtigt initiativ, at man har et totalt knivforbud, og at man også har videoovervågning, fordi det både med hensyn til forebyggelsen, altså at man ikke skal have kniv med i byen, og med hensyn til at der kan efterforskes effektivt er vigtigt, at der tages de initiativer, vi taler om her
Vi vil på baggrund af debatten foreslå konkrete ting, der kan tages fat på, og jeg vil derfor på vegne af Socialdemokraterne og Dansk Folkeparti oplæse et forslag til vedtagelse.